Israel hardt ut mot Egeland
Selv om Israel reagerer kraftig, står Flyktninghjelpens generalsekretær fast ved sin anklage. Overfor VG har generalsekretær Jan Egeland i Flyktninghjelpen kalt Israels evakueringsordre en krigsforbrytelse. Nå tar Israels ambassade i Norge et kraftig oppgjør. – Jeg er redd begrepet kun brukes på en populistisk måte. Og Jans bruk av begrepet er intet unntak, uttaler viseambassadør Yana Kotlyar Gal til VG. I uttalelsen omtaler hun konsekvent Egeland som «Jan». – Selv om vi har respekt for Flyktninghjelpens arbeid, lar vi oss forundre over Jans ensidighet overfor Israel. Viseambassadøren fortsetter sin tirade: – Har noen hørt ham snakke like høyt om forbrytelsene som det iranske regimet begår overfor sin befolkning? Har noen hørt ham fordømme Talibans forferdelige handlinger mot en befolkning som i et øyeblikk trodde de så lyset i enden av tunnelen? Nei. – Men det er greit for Jan å spre en blodanklage mot Israel, kun fordi palestinerne har bedt ham gjøre det. Egeland refset imidlertid Taliban så sent som i januar, under møter med Taliban-ledelsen i Afghanistan. Fastholder sin anklage Det var 13. oktober at Israel ba alle sivile palestinere på Nord-Gaza, som tilsvarer omkring 1,1 millioner mennesker, om å snarlig evakuere til Sør-Gaza i løpet av noen timer. På tidspunktet argumenterte Egeland for at evakueringsordren tilsvarte tvungen relokalisering av hele folkegrupper i henhold til Genèvekonvensjonen, noe som er en krigsforbrytelse. Egeland fastholder sin vurdering i en ny uttalelse til VG: – Israels ordre til palestinere om å kollektivt forlate Nord-Gaza uten noen organisering av sikker transport, sikre evakueringsruter, tilstrekkelig med sikre tilfluktssteder ved ankomst, tilstrekkelig med humanitær hjelp ved ankomst eller garantier for retur til sine hjemsteder utgjør tvangsforflytning av mennesker, som er et klart brudd på humanitær rett i væpnet konflikt. Egeland har blitt forelagt Israels uttalelse i sin helhet, men har ikke ønsket å imøtegå de delene som retter seg mot ham personlig. Krevde FN-sjefens avgang Viseambassadør Yana Kotlyar Gal sier at de forstår at evakueringen medfører humanitære utfordringer. – Vi ønsker ikke at sivile skal bli skadet i kampene mellom oss og terrororganisasjonen Hamas. Men Hamas-lederne ønsker ikke at de skal flykte, slik at de kan bruke dem som menneskelige skjold, hevder hun og fortsetter: – Jeg lurer på hvordan Jan vil kommunisere det, ettersom vi tror at han på lik linje med oss ønsker å redusere siviles lidelser i konfliktområder. Nylig gikk Israel også hardt ut mot FNs generalsekretær António Guterres. Blant annet ble han anklaget for å rettferdiggjøre terrorisme, samt at Israel krevde hans avgang og sa at de må revurdere sitt forhold til FN. Dette skjedde som følge av at Guterres sa at «det er viktig å erkjenne at angrepene fra Hamas ikke skjedde i et vakuum» under en tale i Sikkerhetsrådet. Guterres var imidlertid klar på sin fordømmelse av Hamas’ angrep mot Israel 7. oktober.
Flyktninghjelpens Jan Egeland anklaget Israel for å begå en krigsforbrytelse da de ba sivile palestinere om å evakuere fra Nord- til Sør-Gaza i løpet av noen timer. Israels ambassade uttaler til VG at de opplever at Egeland bruker begrepet på en populistisk måte. I tillegg sier det at de opplever at Egeland opptrer ensidig overfor Israel. Egeland fastholder sin anklage i en ny uttalelse til VG, men ønsker ikke å kommentere de delene av Israels uttalelse som retter seg mot ham personlig. Nylig gikk Israel også ut mot FNs generalsekretær António Guterres og krevde hans avgang.